
Selam alejkum! U jednom hadisu pročitala sam da će u Džennetu biti golobradi mladići. Na šta se to odnosi? Je li mladići bez brade? Kako da protumačite taj ***[hadis](https://pitajucene.com/search/Hadis/questions/ "Pretraži pitanja o hadisima")***? Hoće li Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, s.a.v.s., imati bradu? Poznato je da je fitra, priroda da muškarcu raste brada i to je normalno, mada danas na ovom vaktu većina se brije i uklanja bradu izuzev onih koji čvrsto drže do vjere? Kakvi su ti mladići, šta će oni raditi? Je li se to posebno odnosi na te mladiće ili na sve muškarce u Džennetu?


Evo da navedem hadise:


Imam Ahmed bilježi predaju od Ebu Hurejre, koji kaže da je Allahov Poslanik, s.a.v.s., rekao: “Stanovnici Dženneta će, svi do jednog, u ***[Džennet](https://pitajucene.com/search/D%C5%BEennet/questions/ "Pretraži pitanja o džennetu")*** ući kao golobradi mladići, bijele kože, kovrdžave crne kose, u trideset trećoj godini starosti, u obliku Adema – šezdeset laktova visoki, a sedam široki.”


Tirmizi bilježi predaju Muaza b. Džebela, da je Vjerovjesnik, s.a.v.s., rekao: “Svi ljudi će ući u Džennet kao golobradi mladići, crne kose, u trideset trećoj godini starosti.” On kaže da je ovaj hadis hasen garib.


Ebu Davud bilježi predaju od Enesa b. Malika koji kaže da je Allahov Poslanik, s.a.v.s., rekao: “Stanovnici Dženneta bit će proživljeni u obliku Adema, kao golobradi mladići kovrdžave crne kose. Imat će trideset i tri godine. Zatim će biti odvedeni do jednog drveta u Džennetu, gdje će biti obučeni u džennetsku odjeću, koja poslije toga nikad neće biti pohabana, a oni će ostati vječni mladići.”


* 
* 
* 
* 
* 
* 
* 

 
Stanovnici Dženneta

Ve alejkumus-selam!


Spomenuti hadisi ukazuju na opis stanovnika Dženneta, tj. da će biti u najpotpunijoj ljepoti, snazi i mladosti, da će njihova odjeća uvijek biti nova i da njihova mladost neće prestajati niti nestajati, već će sve vrijeme biti u tom stanju. Postojanje brade na dunjaluku ukazuje na promjenu u ljudskom obliku i na prelazak iz jedne starosne dobi u drugu, što nije svojstveno za stanovnike Dženneta, jer se njihovo stanje ne mijenja, uvijek su u potpunoj ljepoti, snazi i mladosti. Puštanje brade je od fitreta na dunjaluku i muslimani su obavezni da puštaju bradu, dok je ***[ahiret](https://pitajucene.com/search/ahiret/questions/ "Pretraži pitanja o ahiretu")*** mjesto nagrade i na njemu nema izvršavanja naredbi, klonjenja zabrana niti rada, već samo vječno uživanje. Allah najbolje zna!


Na pitanje odgovorio: mr. ***[Osman Smajlović](https://pitajucene.com/search/Osman+Smajlovi%C4%87/answers/ "Pretraži odgovore od mr. Osman Smajlović")***  

Preuzeto sa stranice <http://www.n-um.com>


